বাস্তবতা সাক্ষ্য দেয়, সংসদকর্মীরা বিভক্ত থাকায় অনেক দাবি নিয়ে এগোনো যায়নি, আদায় তো দূরের কথা। ১৯৭৩ সালে ‘ফিল্ম ফিন্যান্স করপোরেশন’ প্রতিষ্ঠার কথা ভাবা হয়েছিল, তা প্রতিষ্ঠার জন্য সরকারের ওপর চাপ তৈরি করা যায়নি। উচ্চতর শিক্ষা ও প্রশিক্ষণের জন্য দেশের বাইরে সংসদকর্মীদের পাঠানো নিয়মিত করা যায়নি। সবচেয়ে বড় অতৃপ্তি হচ্ছে, চলচ্চিত্র সংসদগুলো একত্র হয়ে আন্দোলন করে প্রচলিত সেন্সর প্রথার মধ্যে পরিবর্তন আনতে পারেনি – ‘১৯৭৫-এর রাজনৈতিক পটপরিবর্তনের পর ধীরে ধীরে এই আন্দোলনের উপর নেমে আসে নিয়ন্ত্রণের বেড়াজাল। নিয়ন্ত্রণের প্রথম পর্যায়ে চলচ্চিত্র সংসদ প্রদর্শিত ছবিগুলোর ওপর সেন্সর প্রথা আরোপ করা হয়, যা নাকি পৃথিবীর কোথাও নেই। এমনকি চলচ্চিত্র সংসদগুলোর জন্য পৃথক সেন্সরমালা দাবি করেও ব্যর্থ হতে হয়।’৩৪ ফলে চলচ্চিত্র সংসদকর্মী ও সদস্যরা বহু শিল্পগুণসমৃদ্ধ চলচ্চিত্র দেখা থেকে বঞ্চিত হন। সত্যজিৎ রায়ের জন অরণ্য ১৯৭৬ সালে কলকাতায় মুক্তি পায় এবং ১৯৭৭ সালে বাংলাদেশে আসে। কিন্তু ‘স্বনিয়মশাসিত সেন্সর ছবিটিকে চলচ্চিত্র সংসদ প্রদর্শনীর জন্য অযোগ্য ঘোষণা করলেন। অযোগ্যতার কারণও অজ্ঞাত থেকে গেল। যেমন ছিল গদারের বেলায়। …সম্ভবত এই প্রথমবারের মত সত্যজিৎ রায়ের কোনো ছবি কোনো দেশে প্রদর্শনের জন্য নিষিদ্ধ ঘোষণা করা হলো এবং আমরা সে দেশের সুস্থ চলচ্চিত্র আন্দোলনের সক্রিয় কর্মী হয়ে অক্ষম ক্রোধে নির্বাক হয়ে রইলাম।’৩৫ ঋত্বিক ঘটকের যুক্তি তক্কো আর গপ্পোও দুবার এসে ফিরে গেছে, প্রদর্শনের অনুমতি না পেয়ে। এই অতৃপ্তিগুলো ভোলার নয়, সংসদকর্মীদের একা চলার নীতির কারণেই তৎকালীন সরকারপক্ষ এমন আচরণ করেছে বলে মনে হয়। সংসদকর্মীদের মধ্যে বিচ্ছিন্নতা, বিভক্তির সুযোগে এবং সাম্প্রদায়িক স্বৈরসরকারের সাংস্কৃতিক আগ্রাসনের নমুনা হিসেবে ১৯৮০ সালের ৯ জুলাই জাতীয় সংসদে ‘ফিল্ম ক্লাব রেজিস্ট্রেশন ও নিয়ন্ত্রণ আইন ১৯৮০’ বিল পাশ হয়, পরিণামে বাংলাদেশ পর্বের দ্বিতীয় পর্যায়ে চলচ্চিত্র সংসদ আন্দোলনের গতি যায় মন্থর হয়ে।